ΑΠΟΦΑΣΗ ΤΗΣ ΕΠΙΤΡΟΠΗΣ της 15ης Ιουλίου 1993 που επιτρέπει σε ορισμένα κράτη μέλη να προβλέπουν παρεκκλίσεις από ορισμένες διατάξεις της οδηγίας 77/93/ΕΟΚ του Συμβουλίου όσον αφορά τα φυτά των ειδών Chamaecyparis Spach, Juniperus L. και Pinus L., αντιστοίχως, καταγωγής Ιαπωνίας

(93/452/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), όπως τροποποιήθηκε τελευταία από την οδηγία 93/19/ΕΟΚ (2), και ιδίως το άρθρο 14 παράγραφος 3,

τις αιτήσεις που υπέβαλε το Βέλγιο, η Δανία, η Γερμανία, η Ελλάδα, η Ισπανία, η Γαλλία, η Ιταλία, το Λουξεμβούργο, οι Κάτω Χώρες, η Πορτογαλία και το Ηνωμένο Βασίλειο,

Εκτιμώντας:

ότι, σύμφωνα με τις διατάξεις της οδηγίας 77/93/ΕΟΚ, τα φυτά των ειδών Chamaecyparis Spach, Juniperus L. και Pinus L., εξαιρουμένων των καρπών και των σπόρων, τα οποία κατάγονται από χώρες εκτός Ευρώπης, δεν μπορούν καταρχήν να εισάγονται στην Κοινότητα-

ότι, ωστόσο, η εν λόγω οδηγία επιτρέπει παρεκκλίσεις από τον κανόνα αυτό, εφόσον δεν υπάρχει κίνδυνος διάδοσης επιβλαβών οργανισμών-

ότι οι διατάξεις των παραρτημάτων της οδηγίας 77/93/ΕΟΚ υπόκεινται σε αναθεώρηση λαμβάνοντας υπόψη την αξιολόγηση των κινδύνων από παράσιτα για την προσαρμογή των σχετικών διατάξεων στην αντίληψη της ενιαίας αγοράς-

ότι η εκτίμηση των κινδύνων από παράσιτα ήταν η βάση για τροποποίηση και αναθεώρηση των σχετικών διατάξεων της εν λόγω οδηγίας-

ότι, βάσει των διαθέσιμων στοιχείων, η Επιτροπή διαπίστωσε ότι δεν υπάρχει κίνδυνος εξάπλωσης επιβλαβών οργανισμών εφόσον πληρούνται ορισμένοι τεχνικοί όροι-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Φυτοϋγειονομικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Επιτρέπεται στα κράτη μέλη να προβλέπουν, υπό τις προϋποθέσεις που ορίζονται στην παράγραφο 2, παρεκκλίσεις από το άρθρο 4 παράγραφος 1 της οδηγία 77/93/ΕΟΚ, όσον αφορά το παράρτημα ΙΙΙ κεφάλαιο Α σημείο 1 για τα φυτά των ειδών Chamaecyparis Spach, Juniperus L. και Pinus L., εξαιρουμένων των καρπών και των σπόρων προς σπορά, καταγωγής Ιαπωνίας.

2. Πρέπει να πληρούνται οι ακόλουθες προϋποθέσεις:

α) τα φυτά πρέπει να είναι τύπου bonzai του γένους Chamaecyparis Spach, Juniperus ή, στην περίπτωση του Pinus L., είτε να είναι εξ ολοκλήρου των ειδών Pinus parviflora Sieb. & Zucc. (Pinus pentaphylla Mayr.), ή να είναι έρριζα μοσχεύματα φυτών του είδους Pinus εξαιρουμένων των Pinus parviflora Sieb. & Zucc. Στη δεύτερη περίπτωση, η ρίζα δεν πρέπει να φέρει παραφυάδες-

β) ο συνολικός αριθμός φυτών δεν πρέπει να υπερβαίνει τις ποσότητες που έχουν καθοριστεί από το κράτος μέλος εισαγωγής, λαμβάνοντας υπόψη τις υπάρχουσες δυνατότητες να τεθούν σε καραντίνα-

γ) τα φυτά πρέπει να έχουν καλλιεργηθεί επί τουλάχιστον δύο συνεχή έτη σε επισήμως εγγεγραμμένα φυτώρια bonzai. Οι ετήσιοι κατάλογοι των εγγεγραμμένων φυτωρίων bonzai πρέπει να τίθενται στη διάθεση της Επιτροπής, το αργότερο μέχρι τις 30 Νοεμβρίου κάθε έτους. Οι κατάλογοι αυτοί περιλαμβάνουν τον αριθμό των φυτών που καλλιεργούνται σε κάθε φυτώριο, εφόσον θεωρούνται κατάλληλα για αποστολή προς την Κοινότητα κατά το επόμενο έτος, υπό τις προϋποθέσεις που ορίζονται στην παρούσα απόφαση-

δ) για τα φυτά του είδους Juniperus, τα φυτά των γενών Crataegus L., Cydonia Mill., Juniperus L., Malus Mill., Photinia Ldl. και Pyrus L., τα οποία καλλιεργήθηκαν κατά τα δύο τελευταία έτη προ της αποστολής στα προαναφερόμενα φυτώρια bonzai, και το άμεσο περιβάλλον τους έχουν υποβληθεί σε επίσημο έλεγχο τουλάχιστον έξι φορές το χρόνο και σε ενδεδειγμένα χρονικά διαστήματα, προκειμένου να διαπιστωθεί η παρουσία συγκεκριμένων επιβλαβών οργανισμών-

για τα φυτά Chamaecyparis και Pinus, τα φυτά του γένους Chamaecyparis Spach και Pinus L. που έχουν καλλιεργηθεί στα προαναφερόμενα φυτώρια bonzai και το άμεσο περιβάλλον τους έχουν υποβληθεί σε επίσημο έλεγχο τουλάχιστον έξι φορές το χρόνο και σε ενδεδειγμένα χρονικά διαστήματα, προκειμένου να διαπιστωθεί η παρουσία συγκεκριμενων επιβλαβών οργανισμών.

Οι συγκεκριμένοι επιβλαβείς οργανισμοί είναι:

για τα φυτά Juniperus:

- Aschistonyx eppoi Inouye,

- Gymnosporangium spp.

- Oligonychus perditus Pritchard et Baker,

- Popillia Japonica Newman,

- κάθε άλλος επιβλαβής οργανισμός ο οποίος δεν έχει παρατηρηθεί στην Κοινότητα.

για τα φυτά Chamaecyparis:

- Bursaphelenchus xylophilus (Steiner και Buehrer) Nickle er al.,

- Popillia Japonica Newman,

- κάθε άλλος επιβλαβής οργανισμός ο οποίος δεν έχει παρατηρηθεί στην Κοινότητα.

για τα φυτά Pinus:

- Bursaphelenchus xylophilus (Steiner και Buehrer) Nickle er al.,

- Cercoseptoria pini-densiflorae (Hori & Nambu) Deighton,

- Coleosporium paederiae,

- Coleosporium phellodendri Komr.,

- Cronartium quercum (Berk.) Miyabe ex Shirai,

- Dendrolimus specrabilis Butler,

- Peridermium kurilense Dietel,

- Popillia Japonica Newman,

- Thecodiplosis japonensis Uchida & Inouye,

- κάθε άλλος επιβλαβής οργανισμός ο οποίος δεν έχει παρατηρηθεί στην Κοινότητα.

Κατά τους ελέγχους αυτούς, θα πρέπει να διαπιστωθεί ότι τα φυτά είναι απαλλαγμένα από τους εν λόγω επιβλαβείς οργανισμούς. Τα φυτά που έχουν προσβληθεί απομακρύνονται. Τα υπόλοιπα υποβάλλονται στην κατάλληλη αγωγή-

ε) κάθε φορά που διαπιστώνεται η παρουσία των εν λόγω επιβλαβών οργανισμών κατά τους ελέγχους που διενεργούνται σύμφωνα με τα προβλεπόμενα στο στοιχείο δ) τότε οι οργανισμοί αυτοί καταγράφονται επίσημα και τα σχετικά στοιχεία τίθενται στη διάθεση της Επιτροπής εφόσον τα ζητάει. Η παρουσία οποιουδήποτε από τους συγκεκριμένους επιβλαβείς οργανισμούς, οι οποίοι ορίζονται σαφώς με την επιστημονική τους ονομασία στο στοιχείο δ), έχει ως αποτέλεσμα να μην υπάγεται πλέον το φυτώριο στο καθεστώς που προβλέπεται στο στοιχείο γ). Στην περίπτωση αυτή, η εγγραφή μπορεί να ανανεωθεί μόνο μία φορά κατά το επόμενο έτος-

στ) τα φυτά που προορίζονται για την Κοινότητα:

- έχουν καλλιεργηθεί, τουλάχιστον κατά τα δύο τελευταία έτη προ της αποστολής τους, είτε σε μη χρησιμοποιηθέν τεχνητό καλλιεργητικό υλικό είτε σε φυσικό καλλιεργητικό υλικό το οποίο έχει απολυμανθεί με υποκαπνισμό ή έχει υποβληθεί στην ενδεδειγμένη θερμική επεξεργασία ώστε να εξασφαλιστεί η απουσία επιβλαβών οργανισμών,

- εάν ανήκουν στο είδος Pinus και στην περίπτωση έρριζων μοσχευμάτων φυτών του είδους Pinus, εξαιρουμένου του Pinus parviflora Sieb. & Zucc., το μόσχευμα έχει προέλθει από υλικό το οποίο έχει επισήμως εγκριθεί ως υγιές,

- έχουν φυτευθεί τουλάχιστον κατά την ίδια περίοδο σε γλάστρες τοποθετημένες σε ράφια ύψους 20 εκατοστών τουλάχιστον από το έδαφος,

- αναγνωρίζονται εύκολα με σήμα, το οποίο είναι διαφορετικό για κάθε φυτό και έχει κοινοποιηθεί στον επίσημο οργανισμό φυτοπροστασίας της Ιαπωνίας, διευκολύνοντας τον προσδιορισμό του εγγεγραμμένου φυτωρίου και του έτους φύτευσης στη γλάστρα,

- κατά τους ελέγχους που αναφέρονται στο τοιχείο δ) βρέθηκαν απαλλαγμένα από τους εν λόγω επιβλαβείς οργανισμούς και δεν τα αφορούν τα μέτρα που αναφέρονται στο στοιχείο ε),

- είναι απαλλαγμένα από υπολείμματα άλλων φυτών-

ζ) ο επίσημος οργανισμός φυτοπροστασίας της Ιαπωνίας εξασφαλίζει την ταυτότητα των φυτών από τη στιγμή που απομακρύνονται από το φυτώριο ως τη στιγμή που φορτώνονται για εξαγωγή, με σφράγιση των οχημάτων μεταφοράς ή με άλλες ενδεδειγμένες εναλλακτικές λύσεις-

η) τα φυτά και το προσκολλημένο ή συνδεδεμένο σε αυτά καλλιεργητικο υπόστρωμα (καλούμενο στο εξής "το υλικό") συνοδεύονται από φυτοϋγειονομικό πιστοποιητικό που εκδίδεται στην Ιαπωνία σύμφωνα με το άρθρο 7 της οδηγίας 77/93/ΕΟΚ, βάσει της εξέτασης που ορίζεται στο άρθρο 6 της εν λόγω οδηγίας σχετικά με τους όρους αυτής και ιδίως το γεγονός ότι τα φυτά είναι απαλλαγμένα από τους εν λόγω επιβλαβείς οργανισμούς, καθώς επίσης και τις απαιτήσεις που ορίζονται στα στοιχεία α) ως ζ).

Το πιστοποιητικό αναφέρει:

- την ονομασία ή τις ονομασίες του εγγεγραμμένου φυτωρίου ή φυτωρίων,

- τα σήματα που αναφέρονται στο στοιχείο στ), εφόσον καθιστούν δυνατή την αναγνώριση του εγγεγραμμένου φυτωρίου και τον προσδιορισμό του έτους φύτευσης στη γλάστρα,

- λεπτομερή περιγραφή της τελευταίας αγωγής στην οποία υποβλήθηκαν τα φυτά προ της αποστολής,

- στο χώρο "πρόσθετη δήλωση", την ένδειξη "το παρόν φορτίο πληροί τους όρους που αναφέρονται στην απόφαση 93/../ΕΟΚ"-

θ) το υλικό συσκευάζεται σε κλειστά εμπορευματοκιβώτια τα οποία έχουν σφραγισθεί επισήμως και φέρουν αναγνωριστικό σήμα, που εμφαίνεται και στο φυτοϋγειονομικό πιστοποιητικό, και επιτρέπει την αναγνώριση των φορτίων-

ι) το υλικό τίθεται, προτού τεθεί σε κυκλοφορία και αφού εισαχθεί, σε επίσημη καραντίνα για μία περίοδο όχι μικρότερη των τριών μηνών ενεργού βλάστησης στην περίπτωση των φυτών Pinus και Chamaecyparis για περίοδο που περιλαμβάνει την ενεργό περίοδο βλάστησης από 1ης Απριλίου έως 30 Ιουνίου στην περίπτωση των φυτών Juniperus και πρέπει να διαπιστώνεται, κατά την περίοδο της καραντίνας, ότι τα φυτά είναι απαλλαγμένα από τους εν λόγω επιβλαβείς οργανισμούς-

ια) η μετά την εισαγωγή, η καραντίνα που αναφέρονται στο στοιχείο ι):

- επιτηρείται από τους υπεύθυνους επίσημους οργανισμούς των ενδιαφερομένων κρατών μελών και την αναλαμβάνει επίσημα εγκεκριμένο και εκπαιδευμένο προσωπικό, με τη βοήθεια εμπειρογνωμόνων που αναφέρονται στο άρθρο 19α της οδηγίας 77/93/ΕΟΚ στα πλαίσια της διαδικασίας που ορίζεται στο εν λόγω άρθρο,

- πραγματοποιείται σε χώρο που έχει εγκριθεί επισήμως, εφοδιασμένο με τα ενδεδειγμένα μέσα για την καταπολέμηση επιβλαβών οργανισμών και τη διατήρηση του υλικού κατά τέτοιο τρόπο ώστε να εξαλειφθεί οποιοσδήποτε κίνδυνος εξάπλωσης επιβλαβών οργανισμών,

- αφορά όλο το υλικό και συνίσταται:

- σε εξέταση διά γυμνού οφθαλμού κατά την άφιξη και αργότερα σε τακτά χρονικά διαστήματα, λαμβάνοντας υπόψη το είδος του υλικού και το στάδιο ανάπτυξής του κατά την περίοδο της καραντίνας, για τη διαπίστωση της παρουσίας επιβλαβών οργανισμών ή της εμφάνισης συμπτωμάτων που προκαλούνται από επιβλαβείς οργανισμούς,

- στη διενέργεια των ενδεδειγμένων δοκιμασιών για κάθε σύμπτωμα που έχει παρατηρηθεί κατά τον οπτικό έλεγχο προκειμένου να προσδιορισθούν οι επιβλαβείς οργανισμοί που προκάλεσαν τα συγκεκριμένα συμπτώματα-

ιβ) κάθε παρτίδα στην οποία το υλικό δεν βρέθηκε απαλλαγμένο από επιβλαβείς οργανισμούς κατά την περίοδο της καραντίνας που αναφέρεται στο στοιχείο ι) καταστρέφεται αμέσως-

ιγ) τα κράτη μέλη ανακοινώνουν στην Επιτροπή και στα λοιπά κράτη μέλη κάθε μόλυνση από τους εν λόγω επιβλαβείς οργανισμούς η οποία διαπιστώνεται κατά την περίοδο της καραντίνας που αναφέρεται στο στοιχείο ι)-

ιδ) πριν από την εισαγωγή υλικού σε κράτος μέλος, ο εισαγωγέας ανακοινώνει την εισαγωγή αρκετό καιρό πριν στους αρμόδιους επίσημους οργανισμούς του ενδιαφερομένου κράτους μέλους, προσδιορίζοντας:

- το είδος του υλικού,

- την ποσότητα,

- τη δηλωθείσα ημερομηνία εισαγωγής,

- το χώρο τοποθέτησης για την υποβολή σε καραντίνα.

Πριν από την εισαγωγή ενημερώνονται επίσημα σχετικά με τους όρους που αναφέρονται στα στοιχεία α) έως ιγ)-

ιε) υλικό το οποίο μετά την εισοδό του τέθηκε, στο κράτος μέλος εισαγωγής, στην καραντίνα που ορίζεται στο στοιχείο ι) και βρέθηκε απαλλαγμένο, κατά την περίοδο της καραντίνας, από τους εν λόγω επιβλαβείς οργανισμούς και το οποίο έχει διατηρηθεί υπό τις κατάλληλες συνθήκες μπορεί να διακινηθεί εντός της Κοινότητας μόνον εφόσον πληρούνται οι ακόλουθες προϋποθέσεις:

- εκδίδεται, σύμφωνα με τις σχετικές διατάξεις της οδηγίας 77/93/ΕΟΚ, φυτοϋγειονομικό διαβατήριο που αναφέρεται στην οδηγία 77/93/ΕΟΚ και προσδένεται στο υλικό, τη συσκευασία του ή στα οχήματα που μεταφέρουν το υλικό,

- το φυτοϋγειονομικό διαβατήριο που αναφέρεται στην πρώτη περίπτωση πρέπει να αναφέρει το όνομα της χώρας καταγωγής.

Άρθρο 2

Τα κράτη μέλη ανακοινώνουν στα λοιπά κράτη μέλη και την Επιτροπή κάθε περίπτωση χρήσης της παρούσας άδειας. Προσκομίζουν στην Επιτροπή και τα λοιπά κράτη μέλη, πριν από την 1η Οκτωβρίου κάθε έτους, στοιχεία σχετικά με τις ποσότητες που εισάγονται βάσει της παρούσας απόφασης και με λεπτομερή τεχνική αναφορά για την επίσημη εξέταση που αναφέρεται στο άρθρο 1 παράγραφος 2 στοιχείο ια).

Άρθρο 3

Η άδεια που χορηγείται στο άρθρο 1 ισχύει από την 1η Ιουνίου 1993 μέχρι τις 31 Δεκεμβρίου 1994 για τα φυτά Pinus και Chamaecyparis και από την 1η Νοεμβρίου 1993 μέχρι τις 31 Μαρτίου 1994 για τα φυτά Juniperus. Ανακαλείται πριν από την ημερομηνία λήξεως εάν διαπιστωθεί ότι οι όροι που αναφέρονται στο άρθρο 1 παράγραφος 2 δεν επαρκούν για να εμποδίσουν την εισαγωγή επιβλαβών οργανισμών ή ότι οι όροι δεν έχουν τηρηθεί.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 15 Ιουλίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 26 της 31. 1. 1977, σ. 20.

(2) ΕΕ αριθ. L 96 της 22. 4. 1993, σ. 33.